钦定古今图书集成/明伦汇编/氏族典/第196卷 > 《廖用贤尚友录》 > 苗授
## 钦定古今图书集成/明伦汇编/氏族典/第196卷 > 《廖用贤尚友录》 > 苗授

按《宋史苗授传》：“授字授之，潞州人。父京，庆历中以死
守麟州抗元昊者也。少从胡翼之学，以荫至供备库
副使。王韶取镇洮，授为先锋。破香子城，拔河府羌，又
破之于牛精谷，取珂诺城，尽得河湟地。知德顺军，三
迁西上阁门使。鬼章寇河州，诏授往，一战克撒宗，论
功第一，遂知州事，加四方馆使、荥州刺史。从燕达取”
银川降木，征献之京师，加引进使、果州团练使、泾原
都钤辖。召使契丹，以为秦凤副总管。徙熙河，复知河
州。副李宪讨生羌，威震洮西。拜昌州团练使、龙神卫
四厢都指挥使，徙知雄州。元祐三年，迁武泰军节度
使、殿前副都指挥使。逾岁，以保康节度知潞州，提举
上清太平宫。薨，年六十七。赠开府仪同三司，谥《庄敏》。